《艺圃》
元代·唐元

小园仅百步，花竹艺两行。垂垂结夏实，萧萧吹昼凉。

盆池晓更静，照我须鬓长。复有青青蒲，风至互低昂。

人生百岁中，弱草栖萤光。亮无贞坚节，何以禦雪霜？

达人岂求名，进善贵自强。用世苟不能，退居固其常。

旧种竹数十，生笋已满园。今年笋更繁，𧥄𧥄穿邻垣。

山童斸烟雨，便欲供朝餐。独不忍馋口，保此青琅玕。

物微志则远，当异今日观。平生迟暮心，与尔同岁寒。

种苋甲已坼，苦菜行亦秀。耰锄不惮勤，常恐地力瘦。

旦旦望其长，灌溉那敢后。墙头有蓬蒿，不种而自茂。

此意定如何？为尔吟清昼。

作者简介：（1269—1349）元徽州歙县人，字长孺。工诗，善古文，与洪焱祖、俞赵老称新安三俊。泰定帝时以文学起为平江路学录，升南轩书院山长。后以徽州路儒学教授致仕。有《易传义大意》、《见闻录》、《筠轩集》。